THAI แจงรายละเอียดผิดนัดชำระหนี้ เผยชื่อ “ซีไอเอ็มบี-แบงก์อิสลาม” ปล่อยกู้ก้อนใหญ่
THAI แจงรายละเอียดผิดนัดชำระหนี้ เผยชื่อ “ซีไอเอ็มบี-แบงก์อิสลาม” เจ้าหนี้รายใหญ่
THAI แจงรายละเอียดผิดนัดชำระหนี้ เผยชื่อ “ซีไอเอ็มบี-แบงก์อิสลาม” เจ้าหนี้รายใหญ่
22 ก.ค. 2563

บริษัท การบินไทย จำกัด (มหาชน) หรือ THAI ชี้แจงกรณีเหตุผิดนัดภายใต้ข้อกำหนดสิทธิของหุ้นกู้ของบริษัทแก่ตลาดหลักทรัพย์แห่งประเทศไทย (ตลท.) เพิ่มเติม โดยชี้แจงเกี่ยวกับการรับความช่วยเหลือทางการเงิน อันเป็นหนึ่งในสาเหตุที่ทำให้บริษัทได้ยื่นคำร้องขอฟื้นฟูกิจการและศาลล้มละลายกลาง ได้มีคำสั่งรับคำร้องขอฟื้นฟูกิจการของบริษัท เมื่อวันที่ 27 พ.ค.2563 ที่ผ่านมา เนื่องจากบริษัทมีหนี้สินล้นพ้นตัว และไม่สามารถที่จะชำระหนี้ตามกำหนดได้ ซึ่งส่งผลให้บริษัทผิดนัดชำระหนี้เกี่ยวกับการออกตราสารหนี้ของบริษัทด้วย
สำหรับการผิดนัดชำระหนี้เกี่ยวกับการรับความช่วยเหลือทางการเงิน เมื่อวันที่ 18 พ.ค.2563 ธนาคาร ซีไอเอ็มบี ไทย จำกัด (มหาชน) ได้ส่งหนังสือปฏิเสธการขอขยายระยะเวลาวงเงินสินเชื่อระยะสั้นประเภทตั๋วสัญญาใช้เงิน จำนวน 1,000 ล้านบาท ซึ่งมีกำหนดระยะเวลาชำระคืนตามตั๋วสัญญาใช้เงินในวันที่ 26 พ.ค.63 ต่อมาในวันที่ 27 พ.ค.63 ธนาคาร ซีไอเอ็มบี ไทย จำกัด (มหาชน) มีหนังสือถึงบริษัท แจ้งการผิดนัดสัญญาและทวงถามให้ชำระหนี้ทั้งหมด และขอแสดงเจตนาหักกลบลบหนี้ เนื่องจากบริษัทผิดนัดชำระหนี้งวดสุดท้ายซึ่งครบกำหนดชำระเมื่อวันที่ 26 พ.ค.63 โดยมียอดเงินต้นและดอกเบี้ยสำหรับหนี้งวดสุดท้ายที่ต้องชำระให้ธนาคารซีไอเอ็มบี ไทย จำกัด (มหาชน) รวมจำนวน 1,001,526,512.57 บาท
ขณะที่เมื่อวันที่ 18 พ.ค.63 ธนาคารอิสลามแห่งประเทศไทย ได้ส่งหนังสือปฏิเสธการพิจารณาเลื่อนการชำระหนี้เงินต้นตามตั๋วสัญญาใช้เงินจำนวน 500 ล้านบาทออกไปอย่างน้อย 12 เดือน และได้ทวงถามขอให้บริษัท ชำระหนี้ตามตั๋วสัญญาใช้เงินพร้อมกำไรที่จะครบกำหนดในวันที่ 22 พ.ค.2563 จำนวน 500,602,739.73 บาท
อีกทั้งเมื่อวันที่ 22 พ.ค.2563 สำนักงานบริหารหนี้สาธารณะ กระทรวงการคลัง ได้ส่งหนังสือเรียกให้บริษัทชำระหนี้สำหรับเงินกู้ที่กระทรวงการคลังนำมาให้บริษัทกู้ต่อ ซึ่งประกอบด้วย ต้นเงินกู้ ดอกเบี้ยคงค้าง และค่าธรรมเนียมการให้กู้ยืมต่อคงค้างทั้งหมด ภายในวันที่ 15 มิ.ย.2563 เนื่องจากบริษัทพ้นสภาพการเป็นรัฐวิสาหกิจ ซึ่ง ณ วันดังกล่าวบริษัทมียอดต้นเงินกู้คงค้างจำนวน 11,958,699,651 บาท
นอกจากหนี้สินตามนิติกรรมเกี่ยวกับการรับความช่ยเหลือทางการเงิน บริษัทยังได้รับหนังสือทวงถามให้ชำระหนี้และหนังสือแจ้งการผิดนัดชำระหนี้จากเจ้าหนี้ซึ่งเป็นคู่ค้าต่างๆของบริษัทอีกหลายราย ซึ่งบริษัทไม่สามารถชำระหนี้ดังกล่าวได้จึงยื่นคำร้องขอต่อศาลเพื่อเสนอแผนฟื้นฟูกิจการตามกฏหมายว่าด้วยล้มละลาย
อ่านรายละเอียดสำหรับการผิดนัดชำระหนี้เกี่ยวกับการออกตราสารหนี้เพิ่มเติม https://www.set.or.th/dat/mds_news/news/0245NWS220720201704410383T.pdf